Diari Oficial de la Generalitat Valenciana


Sumari del DOGV 3391, del 11-12-1998 (1998/10183)

RESOLUCIÓ de 8 d'octubre de 1998, de la Conselleria d'Ocupació, Indústria i Comerç, per la qual s'atorga a Enagas, SA, la concessió administrativa per al servei públic de conducció, distribució i subministrament de gas natural per a usos industrials en diversos termes municipals de València.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3391

Data del DOGV
:   11-12-1998

Secció del DOGV
:   III. CONVENIS I ACTES - D) CONCESSIONS ADMINISTRATIVES

Número del document
:   1998/10084


Data del document
:   08-10-1998

Organisme emissor
:   Conselleria d'Ocupació, Indústria i Comerç

Tipus de document
:   Resolució

RESOLUCIÓ de 8 d'octubre de 1998, de la Conselleria d'Ocupació, Indústria i Comerç, per la qual s'atorga a Enagas, SA, la concessió administrativa per al servei públic de conducció, distribució i subministrament de gas natural per a usos industrials en diversos termes municipals de València. [1998/X10600]
  
La societat Enagas, SA, ha sol·licitat la concessió administrativa per a la conducció, distribució i subministrament de gas natural per a usos industrials en diversos termes municipals de la província de València, presentant la documentació corresponent.
  
Les característiques principals de les instal·lacions són les següents:
  
- Conducció eix Chilches-Segorbe, amb derivació en la pos. 15.10 (Chilches) del gasoducte Barcelona-València, conducció en APB (72 bar) fins a Alfara de Algimia (província de València), on s'instal·la una ERM G-160 (APB/APA) i conducció en APA (16 bar) fins a Segorbe (província de Castelló).
  
- Conducció eix Paterna-Llíria, amb eixida en la pos. 15.14 (Paterna) del gasoducte Barcelona-València i conduccions en APA (16 bar) fins a Llíria i Riba-roja de Túria.
  
- Conducció a Cullera en APB (45 bar) amb derivació des de Sueca.
  
- La longitud estimada és de 62,1 km.
  
- La pressió màxima de servei per a la conducció en alta pressió B (APB) serà de 72 bar.
  
- La pressió màxima de servei per a la conducció en alta pressió A (APA) serà de 16 bar.
  
- La pressió mínima d'arribada a les indústries és de 3 bar.
  
- Les canalitzacions han sigut dissenyades per a poder subministrar un cabal total de 12.880 m3(n)/h.
  
- La distribució de gas natural s'efectuarà mitjançant canonades d'acer al carboni, fabricades segons especificació API 5L i diàmetres de 6" i 4" que disposen de revestiment extern i protecció catòdica.
  
- El pressupost de les instal·lacions objecte de la concessió ascendeix a 732.132.718 pessetes.
  
La sol·licitud d'Enagas, SA, es va sotmetre a informació pública, i se'n publicaren anuncis en el Diari Oficial de la Generalitat Valenciana de data 2 de juny de 1998, en el Butlletí Oficial de la Província de València de data 13 de maig de 1998, en els diaris Las Provincias de 14 de maig de 1998, i Levante de data 14 de maig de 1998.
  
La sol·licitud es va notificar igualment als ajuntaments i organismes afectats, als efectes previstos en la Llei 10/1987, de 15 de juny, de Disposicions Bàsiques per a un Desenrotllament Coordinat d'Actuacions en Matèria de Combustibles Gasosos.
  
Durant el període d'informació pública van formular al·legacions a l'expedient diversos particulars i entitats locals relacionats amb el traçat.
  
Pel que fa a les al·legacions formulades en el tràmit d'informació pública s'ha d'assenyalar que, de conformitat amb allò que s'ha establit en la Llei 10/1987, de 15 de juny, de Disposicions Bàsiques per a un Desenrotllament Coordinat d'Actuacions en Matèria de Combustibles Gasosos, i en el Decret 2.913/1973, de 26 d'octubre, pel qual s'aprova el Reglament General del Servei Públic de Gasos Combustibles, resulta clarament diferenciable el procediment d'atorgament de la concessió i el d'autorització administrativa de les instal·lacions.
  
En el present cas ens vam trobar davant del primer d'ells on la normativa específica d'aplicació tan sols exigeix la presentació de les característiques i els aspectes bàsics de la instal·lació que són els que han sigut objecte d'informació pública.
  
No obstant això s'ha d'assenyalar que en el procediment d'informació pública per a l'autorització de les instal·lacions, els ciutadans podran al·legar tot el que estimen convenient per als seus interessos a la vista del traçat concret proposat per Enagas, SA, per a aquestes.
  
Resulta evident l'interés públic que reuneix la construcció dels mencionats ramals de distribució i la prestació del subministrament de gas natural per a usos industrials en els termes municipals compresos en la zona d'influència dels dits ramals, ja que això permetrà estendre la prestació d'este servei públic a noves zones del territori de la Comunitat Valenciana.
  
Acomplits els tràmits reglamentaris en l'expedient instruït a l'efecte, esta Conselleria d'Ocupació, Indústria i Comerç, a proposta de la Direcció General d'Indústria i Energia, resol:
  
Atorgar a Enagas, SA, la concessió administrativa per al servei públic de conducció, distribució i subministrament de gas natural per a usos industrials en els següents termes municipals de la província de València: Llíria, Vilamarxant, Algimia de Alfara, Alfara de Algimia, Algar de Palancia, la Pobla de Vallbona, l'Eliana, Benaguasil i Cullera.
  
Esta concessió administrativa s'ajustarà a les següents condicions:
  
Primera
  
Enagas, SA, constituirà en el termini d'un mes comptat des de la notificació de la present resolució una fiança per valor de 40.302.984 pessetes, import del 2% del pressupost que figura en l'expedient, per a garantir el compliment de les seues obligacions, de conformitat amb l'article 13 del Reglament General del Servei Públic de Gasos Combustibles, aprovat pel Decret de 26 d'octubre de 1973. La dita fiança es constituirà en la Tresoreria del Servei Territorial de València de la Conselleria d'Economia, Hisenda i Administració Pública, en metàl·lic, taló conformat, valors de l'Estat o de la Generalitat Valenciana, o mitjançant un aval bancari, segons allò que s'ha disposat en l'article 11, apartat 3, del Decret 1.775/1967, de 22 de juliol, o mitjançant el contracte d'assegurança concertada amb entitats d'assegurances de les sotmeses a la Llei 33/1984, de 2 d'agost de 1984.
  
La fiança es tornarà a Enagas una vegada que, autoritzades les instal·lacions i construïdes en els terminis que s'establisquen en l'autorització per al seu muntatge, el Servei Territorial d'Indústria i Energia de València formalitze l'acta de posada en marxa de les instal·lacions.
  
Segona
  
D'acord amb els articles 9 i 21 del Reglament General del Servei Públic de Gasos Combustibles, aprovat pel Decret 2.913/1973, de 26 d'octubre, en el termini d'un any comptat des de la publicació d'esta resolució en el Diari Oficial de la Generalitat Valenciana, Enagas, SA, haurà de sol·licitar del Servei Territorial d'Indústria i Energia de València l'autorització per al muntatge de les instal·lacions, presentant-ne els projectes de detall.
  
Enagas, SA, haurà d'iniciar la distribució de gas natural en el termini d'un mes, comptat a partir de la data en què el Servei Territorial d'Indústria i Energia de València formalitze les respectives actes de posada en marxa de les instal·lacions dels ramals i xarxes de distribució.
  
Tercera
  
Les instal·lacions han de preveure's per a respondre als avanços tecnològics en el camp del gas i aconseguir proveïments més flexibles i segurs. Amb esta finalitat els sistemes de distribució del gas hauran de ser objecte d'una progressiva modernització i perfeccionament, i s'adaptaran a les directrius que marquen la Conselleria de Ocupació, Indústria i Comerç i el Ministeri de Indústria i Energia.
  
Les instal·lacions hauran de complir allò que ha establit en el Reglament de Xarxes i Connexions de Combustibles Gasosos vigent.
  
El canvi de les característiques del gas subministrat, o la substitució per un altre d'intercanviable, requerirà l'autorització de la Direcció General d'Indústria i Energia, d'acord amb l'article 8, apartat c, del Reglament General del Servei Públic de Gasos Combustibles, aprovat pel Decret 2.913/1973, de 26 d'octubre.
  
Quarta
  
El subministrament de gas haurà de prestar-se complint estrictament el capítol V del reglament general mencionat, i en especial l'article 34 pel qual Enagas, SA, està obligada a efectuar el subministrament i realitzar les ampliacions necessàries per a atendre qualsevol peticionari que sol·licite el servei, en els termes de la concessió. En el cas que el concessionari es negara a prestar el subministrament sol·licitat al·legant insuficiència de mitjans tècnics, el Servei Territorial d'Indústria i Energia comprovarà si té fonament tècnic esta negativa i, si no en té, farà obligatori el subministrament i, si és procedent, podrà imposar o proposar la corresponent sanció.
  
Cinquena
  
Enagas, SA, haurà de mantindre un correcte subministrament i un adequat i eficient servei de manteniment de les instal·lacions, reparació d'avaries, reclamacions i, en general d'atenció als usuaris, i serà responsable de la conservació i el bon funcionament de les instal·lacions, de conformitat amb allò que s'ha disposat en l'article 27 del Reglament General del Servei Públic de Gasos Combustibles, aprovat pel Decret 2.913/1973, de 26 d'octubre, que imposa obligacions i responsabilitats tant al concessionari com a les persones físiques o entitats relacionades amb la instal·lació o el subministrament d'esta.
  
Sisena
  
La determinació de les tarifes d'aplicació del subministrament de gas es regirà per les disposicions vigents en el seu moment sobre la matèria. Enagas, SA, s'ajustarà a totes les prescripcions que s'estableixen en el reglament general indicat, i també al model de pòlissa annexa i a totes altres disposicions que hagen dictat o que dicten la Conselleria d'Ocupació, Indústria i Comerç i el Ministeri d'Indústria, i Energia sobre subministrament de gasos combustibles i les seues instal·lacions.
  
Setena
  
La present concessió s'atorga per un període màxim de setanta-cinc (75) anys, comptats a partir de la publicació d'esta resolució en el Diari Oficial de la Generalitat Valenciana, durant el qual, Enagas, SA, podrà efectuar la distribució de gas mitjançant les instal·lacions a què s'ha fet referència i la xarxa bàsica de les quals es defineix en el projecte presentat.
  
Les dites instal·lacions revertiran a la Generalitat Valenciana en acabar el termini indicat.
  
Vuitena
  
El Servei Territorial d'Indústria i Energia de València vetlarà per l'exacte compliment de les condicions estipulades en esta resolució.
  
Una vegada autoritzades i construïdes les instal·lacions, el Servei Territorial d'Indústria i Energia de València haurà d'inspeccionar la totalitat de les obres i els muntatges efectuats. Abans de l'alçament de l'acta de posada en marxa el Servei Territorial d'Indústria i Energia de València haurà de demanar un certificat final d'obra, firmat per un tècnic competent i visat pel col·legi oficial corresponent, on conste que la construcció i el muntatge de les instal·lacions s'han efectuat d'acord amb les normes que s'hagen aplicat en el projecte, amb les normes de detall que hagen sigut aprovades pel dit Servei Territorial, i també amb les altres normes tècniques vigents que hi siguen d'aplicació.
  
Els reconeixements, els assajos i les proves, de caràcter general o parcial, que segons les disposicions en vigor hagen de realitzar-se en les instal·lacions compreses en la zona de concessió, hauran de ser comunicades pel concessionari al Servei Territorial d'Indústria i Energia de València, amb la deguda antelació, a fi que les inspeccions corresponents puguen efectuar-se abans de procedir a l'ompliment de les rases per a l'estesa de canalitzacions o anteriorment a la realització de les operacions que posteriorment puguen dificultar-les en qualsevol instal·lació objecte d'esta concessió.
  
Novena
  
Seran causa d'extinció de la present concessió, a més de les assenyalades en l'article 17 del Reglament General del Servei Públic de Gasos Combustibles, les següents:
  
a) L'incompliment de l'article 13 del vigent Reglament General del Servei Públic de Gasos Combustibles.
  
b) La introducció de qualsevol variació o ampliació no autoritzada per la Conselleria d'Ocupació, Indústria i Comerç en l'execució dels projectes, salvant les modificacions necessàries perquè es complisquen les disposicions vigents.
  
c) No realitzar les instal·lacions d'acord amb les condicions imposades en esta resolució o en l'autorització per al seu muntatge.
  
No obstant això, si per evolució de la tècnica de distribució de gas, o per altres causes, no és adequat el manteniment d'alguna o algunes de les instal·lacions objecte de la present resolució, Enagas, SA, podrà sol·licitar de la Conselleria d'Ocupació, Indústria i Comerç:
  
1. Autorització per a la modificació o substitució de les instal·lacions, sense alterar les restants condicions de la concessió i amb el mateix termini de reversió que les instal·lacions substituïdes.
  
2. O bé, l'atorgament de la corresponent concessió per a les noves instal·lacions, si per la importància de les inversions que estes comporten no poguera obtindre una compensació econòmica adequada durant el termini que restara per a la caducitat de la concessió abans mencionada, encara que tenint en compte sempre els drets que la Generalitat Valenciana puga tindre sobre els elements canviats.
  
Deu
  
La concessió s'atorga sense perjudici de tercers i deixant fora de perill els drets particulars.
  
Esta concessió s'atorga independentment de les autoritzacions, les llicències o els permisos de competència municipal, provincial o altres que calga per a la realització de les obres per a les instal·lacions de gas.
  
Onze
  
Les instal·lacions que s'establiran hauran de complir les disposicions i normes tècniques que en general hi siguen d'aplicació i, en particular, les corresponents del Reglament General del Servei Públic de Gasos Combustibles, aprovat pel Decret 2.913/1973, de 26 d'octubre, normes per a la seua aplicació o complementàries, reglaments electrotècnics i totes altres disposicions que es dicten sobre el servei públic de subministrament de gasos combustibles.
  
Contra esta resolució que posa fi a la via administrativa, podrà interposar-se un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la notificació de la present resolució, de conformitat amb allò que s'ha disposat en l'article 58.3 de la Llei Reguladora de la Jurisdicció, de 27 de desembre de 1956.